'Minister minag MRK se regstelaksie-uitspraak' | Maroela Media
Dis "onheilspellend en onaanvaarbaar" dat die ANC staatsinstellings ondermyn.
Dít is die VF Plus se reaksie op die minister van arbeid, Mildred Oliphant, se oënskynlike minagting van 'n beslissing deur die Menseregtekommissie (MRK) dat die toepassing van regeringsbeleid rakende regstellende aksie ongrondwetlik en strydig met internasionale konvensies is.
Adv. Anton Alberts, VF Plus-voorsitter, sê die party wil vra dat die MRK teen Oliphant optree omdat sy die kommissie se bevindings oor regstellende optrede "openlik ondermyn".
Die Sondagkoerant City Press het onlangs berig Oliphant het in haar openingsrede op die 23ste jaarberaad van Nedlac gesê haar departement wil met die MRK beraadslaag oor sy bevinding en aanbevelings. "Dis belangrik omdat ons arbeidswetgewing aan die voorwaardes van die Grondwet moet voldoen voordat dit aanvaar kan word."
Alberts sê ten spyte van die MRK-bevinding is voorgestelde wysigings aan dié Wet op Billike Indiensneming twee weke gelede in die Staatskoerant gepubliseer "wat neerkom op 'n rigiede en drakoniese kwotastelsel in die werkplek".
"Ingevolge dié wysigings sal die regering voortaan self besluit oor rasse-teikens in die werkplek. Maatskappye wat nie daaraan voldoen nie, sal verbied word om met die staat sake te doen."
Hy sê benewens die feit dat Oliphant en die regering "hulle nie aan die land se eie grondwetlike instellings steur nie", sal verskeie internasionale ooreenkomste en verdrae, soos met die Internasionale Arbeidsorganisasie (IAO) en die Verenigde Nasies (VN) se Menseregtekommissie, geskend word as die wet gewysig word.
Mildred Oliphant, minister van arbeid. Foto: The New Age
"Dit is juis grootliks [weens] die vernietigende effek van regstellende aksie dat kritieke kennis en ervaring in die openbare sektor verdwyn het," meen Alberts. "Die tragiese gevolge daarvan kan oral in die land gesien word, maar veral in plaaslike regering waar dienslewering feitlik tot 'n stilstand gekom het."
Hy doen 'n beroep op die kommissie om so gou moontlik teen Oliphant op te tree. "Die MRK kan nie toelaat dat sy mandaat en funksionering op hierdie wyse ondermyn word nie. Die VF Plus sal daarop aandring dat die MRK die gepaste stappe teen die minister doen en terselfdertyd aanbeveel dat die beoogde wetswysigings geskrap word."
Die MRK het onder meer beslis:
Die omskrywing van die aangewese groepe soos vervat in die Wet op Billike Indiensneming kan nuwe ongelykhede in die werkplek veroorsaak.
Regstellende aksie-maatreëls moet gemik wees op groepe en mense wat onderworpe is aan onregverdige diskriminasie sodat wesentlike gelykheid en 'n samelewing gegrond op nierassigheid en nieseksisme eindelik bereik kan word.
Besluite gegrond op onsamehangende data bly in gebreke om mense te bevoordeel wat onregverdige diskriminasie ervaar.
Die wet moet gewysig word om gemik te wees op meer genuanseerde groepe op grond van behoefte en moet ook maatskaplike en ekonomiese aanwysers in ag neem.
Sodra die doelwit van regstellende aksie – wesentlike gelykheid – bereik is, moet tydelike spesiale maatreëls verslap word.
Maroela Media het Oliphant se woordvoerder om kommentaar genader en wag nog op terugvoer.
In die nuus Mildred Oliphant regstellende aksie
Vergeet dit hulle doen wat hulle wil en niemand kan niks doen om dit te verander nie. Die massas eet alles vir soet koek op.
Die ANC skree vinnig as witmense hul eie ding wil doen dat wit mense nie inklusief is nie. Dat wit mense nog apartheid aanhang. Hoe moet ons inklusief wees as julle ons heeltyd uitsluit?
Die naam "REGSTELLENDE AKSIE" is 'n kopie van die Amerikaanse stelsel waar:…. 'n etniese MINDERHEID bevoordeel word ten koste van die Etniese MEERDERHEID om toestande te verbeter vir die Minderheid. Omdat die MEERDERHEID dus die mag in die hande het kan hulle verhoed dat dinge skeefgetrek en wanaangepas kan word. Net die teenoorgestelde word in SA toegepas, waar die MEERDERHEID die bevoordeeldes is en terselfdertyd die mag besit om hierdie stelsel onbepaald toe te pas. Wat ons dus hier het is ongebreidelde MINDERHEIDS ONDERDRUKKING. wat op sigself 'n oortreding van die VN handves oor minderheidregte is. Wat ek, en andere… Lees meer »
BEE is apartheid rassisme- niks anderste nie, vat hierdie regime wereldhof toe en lig alle buitelandse ambasades(Trump) in asoook die internasionale media en vryf dit onder Ramaliar en Sisulu se neuse in oor en oor totdat hulle hul rassisme beken en BEE n Crime against humanity is.
Vreemd dat die politici net sekere wette tot hulle voordeel gebruik. Hulle is veronderstel om die bewakers van die WETTE en die regstelsel in die land te wees en is gou om ANDER te veroordeel wat die wet oortree, maar SELF steur hulle hulle nie aan die wette nie.. te lekker in die land waar daar GEEN strawwe is vir MINAGTING van die wet nie.